Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 6. studenoga 2011.

38(93)2011.

Evanđelje Mt 25,1-13
Evo zaručnika! Iziđite mu u susret! Čitanje svetog Evanđelja po Mateju U ono vrijeme: Reče Isus svojim učenicima ovu prispodobu: »Kraljevstvo će nebesko biti kao kad deset djevica uzeše svoje svjetiljke i iziđoše u susret zaručniku. Pet ih bijaše ludih, a pet mudrih. Lude uzeše svjetiljke, ali ne uzeše sa sobom ulja. Mudre pak zajedno sa svjetiljkama uzeše u posudama ulja. Budući da je zaručnik okasnio, sve one zadrijemaše i pozaspaše. O ponoći nasta vika: ’Evo zaručnika! Iziđite mu u susret!’ Tada ustadoše sve one djevice i urediše svoje svjetiljke. Lude tada rekoše mudrima: ’Dajte nam od svoga ulja, gase nam se svjetiljke!’ Mudre im odgovore: ’Nipošto! Ne bi doteklo nama i vama. Pođite radije k prodavačima i kupite!’ Dok one odoše kupiti, dođe zaručnik:koje bijahu pripravne, uđoše s njim na svadbu i zatvore se vrata. Poslije dođu i ostale djevice pa stanu dozivati: ’Gospodine! Gospodine! Otvori nam!’ A on im odgovori: ’Zaista kažem vam, ne poznam vas!’ Bdijte dakle jer ne znate dana ni časa!« Riječ Gospodnja.

Danas ćemo se osvrnuti na tri pitanja:
1. Tko je "Zaručnik" u današnjoj usporedbi?
Naravno, nitko drugi nego Gospodin Isus koji ponovno dolazi.
2. Tko su "djevice"? Nitko drugi nego kršćanske zajednice. Među njima ima "mudrih" i "ludih", u kojem smislu? To ćemo vidjeti.
3. Koji je to "dan" i "sat" kojeg mi ne poznajemo? To je dan i sat ponovnog dolaska, kojeg mi ne poznamo, njegove parusie na kraju povijesti svijeta. DM

Mudre i lude djevice
Odgovornost za svoju budućnost (Mt 25,1-13)
Iz današnjega Evanđelja može se jasno uočiti povezanost ljudskog nastojanja i njegove budućnosti, iako se vjeruje u Boga i njegovu pomoć. Osnovna je postavka vjerovanja da smo od Boga. Nitko nije slučajan na zemlji, svatko je željen i voljen. Isto tako svatko je usmjeren prema potpunom ostvarenju i potpunoj punini koja je pred nama. Kako idemo u Budućnost i kakvu budućnost zamišljamo? Netko je napisao knjigu Budućnost je već počela.
Da, s našim postojanjem započela je i naša budućnost, otvorenost prema sutra, iz jednostavnog razloga što smo mi bića koja nastaju u svojoj povijesti. Naš cilj je još pred nama. Za čovjeka je vrlo važno da se razumije kao biće budućnosti. Čovjek nije dan nego zadan. To znači da mi sebe trebamo u ovoj povijesti ostvariti, zadatak pretvoriti u stvarnost. Nema dvojbe da smo svi mi ljudi pozvani na “Gospodinov dolazak”, pozvani smo na potpuno usrećenje.
Kako se prema tome odnosimo? Evanđelje predstavlja dva tipa očekivanja ili puta u budućnost: kao mudre i kao lude djevice. Ovo bi se moglo reći sadašnjim rječnikom: čovjek se može postaviti prema svojoj budućnosti aktivno i pasivno. Iz navedene Isusove parabole očito je da je kršćanstvo opredijeljeno prema aktivnom putu u budućnost. Nije dovoljno imati dobru volju i nakanu, a ništa ne činiti. To bi značilo imati svjetiljku koja nema ulja koje hrani svjetlo.
Budućnost je već počela! Sada treba stvarati budućnost, u sebe ugrađivati kvalitete budućnosti, sada treba u sebi probuditi sve one vrednote koje mogu izdržati sve mijene i promjene, sada treba misliti i osvrnuti se na sadržaj svojeg života. Zaustavimo se malo na sadržaju svojeg života. Što je to ono od čega je satkan naš život? Pogledajmo svoju svakodnevnicu. Da li je to obično preživljavanje ili u našoj svakodnevnici ima i "duha", nečeg trajnog i vječnog?
Čekati dobru budućnost, a ne angažirati se, značilo bi živjeti utopiju. Utopizam je očekivanje dobre budućnosti bez sadašnjeg plemenitog angažiranja. To je očekivanje tipa ludih djevica. Nema dvojbe da ovaj tip drijema u svima nama - dobra želja koja bi nam se ispunila bez našeg angažmana. Među nama je danas dosta prisutan utopistički mentalitet. Što je to ulje našeg života? Po Isusu, to je ljubav i dobra djela. Bez ljubavi naš život ne može svijetliti niti "konkurirati" za vječnost, niti za Boga.
On je u trajnom 'pokretu', u trajnom rastu. Da li se Budućnost može očekivati kao udijeljena milost? Potrebno je da u čovjeku bude nešto 'prepoznatljivo', nešto što je otvoreno primiti milost, dar Božji. Ako bi netko živio cijeli život bez ljubavi i blagosti pitanje je hoće li biti prepoznat od Boga ili će sam odlutati od njega? Takav se postavlja svojim životom kao da mu Bog nije ni potreban. Tko očekuje ljubav i milosrđe taj već počinje živjeti ljubav i milosrđe.
To je nešto uzajamno. Ono u što se živo vjeruje to se nastoji živo i živjeti, a ne samo očekivati od drugoga. Istina je da mi svojim djelima ne možemo ‘zaraditi’ Boga, ali se možemo disponirati da nas on obdari, možemo se disponirati da ne bude u nama smetnje za njegov dar.
Stvarno je sve naše djelovanje otklanjanje smetnja da budemo ljubljeni i od Vječnosti prepoznati i prihvaćeni. Moglo bi se reći da djela ne spašavaju nego ljubav, ali nema ljubavi bez 'dobrih dijela'. Vjera i ljubav spašavaju, ali oni nikad nisu sami (Luter).
U vrednovanju se slažu katolici i luterani, ali se možda ne slažu u izričaju i 'ideologiji' (teologiji). Samim time što smo ljudi otvoreni smo prema Budućnosti (Bogu - Zaručniku), obdareni smo i svjetiljkama i uljem da mognemo ići ususret Gospodinu.
Ovaj zemaljski život živi se samo jednom (tako vjerujemo mi kršćani) zato ne smije ostati bez bitnog i vječnog sadržaja, bez ljubavi koja je ‘ulje’ i smisao i vječnost življenja. S ljubavlju se ulazi u Vječnu Ljubav, a Ljubav prepoznaje ljubav. Amen!
Marjan Jurčević

32. nedjelja kroz godinu A (Mt 25,1-13)
Popričesna meditacija
Crkva je zaručnica i čezne da bude sa svojim Zaručnikom. Ulje za svjetiljke, to je otvoreno srce za dobro djelo. To znači imati srce za drugoga. Srce za drugoga je takve naravi da se ono ne može drugome posuditi ili ustupiti.
Poziv na ljubav ne može se ostvariti tuđom uslugom. To je osobni poziv, nenadomjestiv, i nitko drugi ne može svojom ljubavlju ispuniti ono na što sam ja pozvan i što se od mene u planu Božjem očekuje. To ulje ljubavi je neposudivo, jer je to prilika svakog čovjeka da ostvari svoje poslanje na ovom svijetu.
Isus nam daje priliku da prikupimo dovoljno ulja za svoje svjetiljke. Pa da u noći kada On bude odlučio doći - svi imamo dovoljno ulja za svoje svjetiljke.
Zoveš nas da s upaljenim svjetiljkama znademo dočekati Tvoj dolazak. Darovao si nam svjetlo da i mi budemo svjetlo ovome svijetu.
Umor života često nadvlada želju da neprestano bdijemo. Ono što tražiš, to je posjedovanje svjetla i svega onoga čime se svjetlo uzdržava da se ne ugasi. Svjetlo vjere može doći u pitanje ako se ne hrani u drugovanju s Tobom, ako se ne vrše djela ljubavi - jer je vjera bez djela mrtva.
Neće Te znati dočekati s upaljenim svjetiljkama oni koji nisu znali budno i revno u životu otkrivati prostore za ostvarivanje djelotvorne ljubavi.
Gospodine! Pozvao si me da budem svjetlo ovome svijetu. Nisam uvijek opravdao Tvoj poziv. Hvala Ti što se vrata Tvoje dvorane - Tvoga srca još nisu zatvorila. Još uvijek imam vremena ići nabaviti ulja.
Molim Te neka nikoga na ovom svijetu Tvoj dolazak ne zateče bez kapi ulja u svjetiljci njegova srca. Priredio: Dario Miletić

Isusova opomena
"budite budni"
1. Budite budni protiv lažnih proroka, koji obećavaju zemaljski raj. Mi ne poznamo zemaljsku budućnost.
2. Budite budni, protiv svih ponuda vremena (po medijima i sl.)
3. Ne prepuštajte da samo "Jehovini svjedoci" čekaju Gospodina.
Kršćanska zajednica treba razmisliti s kim se želi identificirati: s "mudrim" ili s "ludim" djevojkama. Imajte "ulja u lampama" da budete spremni svakog časa ići Gospodinu u susret. "Ulje" je riječ Božja, "ulje" su sakramenti, "ulje " je ljubav prema svim ljudima. Budite na ovaj način pripravni da ga uvijek možete primiti. A on dolazi uvijek, a posebno kada njegova zajednica slavi Euharistiju: Maranatha, dođi Gospodine Isuse.! To je bio molitveni zaziv pracrkve, kojeg potvrđuje sveti Pavao apostol, u svojoj prvoj poslanici braći u Korintu (1 Kor 16. 22). Ima li kršćanska zajednica današnjice hrabrosti isto tako moliti? DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 6. XI. XXXII. Nedjelja kroz godinu, Leonard, Sever
Ponedjeljak: 7. XI. Ernest, Mila. Kateheza za odrasle u 20 sati
Utorak 8. XI. Gracija Kotorski — molitva sv. Anti .
Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Kateheze za mlade u 20 sati.
Srijeda 9. XI. Posveta Lateranske bazilike
Četvrtak 10. XI. Leon Vel. Lavoslav
Petak 11. XI. Martin biskup
Subota 12. XI. Jozafat, Makarij
Nedjelja 13. XI. XXXII. Nedjelja kroz godinu, Ivan Trogirski
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

PODNO GRIJANJE U CRKVI SV. FRANE
30. listopada. Bogu hvala i svima hvala za pomoć pri uređenju poda crkve a sada podnog grijanja. Na blagdan sv. Jeronima Provincijskog zaštitnika pušteno je solarno grijanje u probni rad. Postavljena je elektronika koja regulira solarne kolektore i spremnike vode. Sve je gotovo. Grijanje radi i još jednom upućujemo poziv za podno grijanje u crkvi. Grijati ćemo crkvu samo kada ima sunca jer nismo u mogućnosti (kada nema sunca) dogrijavati na plin. Molimo Vas da nam pomognete prema svojim mogućnostima isplatiti izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)